
Obrazložitev Pravilnika o spremembi in dopolnitvi pravilnika o normativih in standardih za izvajanje programa osnovne šole 
Ministrstvo za izobraževanje, znanost in šport (Ministrstvo) je pripravilo osnutek Pravilnik o spremembi Pravilnika o normativih in standardih za izvajanje programa osnovne šole. 
V 43.a členu Pravilnika o normativih in standardih za izvajanje programa osnovne šole (Uradni list RS, št. 57/07, 65/08, 99/10, 51/14 in 64/15, v nadaljevanju: pravilnik) je določeno, da merila in kriterije za plačilo ur dodatne strokovne pomoči za učence s posebnimi potrebami, namenjenih učni pomoči in ure dodatne strokovne pomoči za učence tujce določi minister, pristojen za šolstvo. 

Merila in kriterije za plačilo ur dodatne strokovne pomoči za učence s posebnimi potrebami že določa Zakon o usmerjanju otrok s posebnimi potrebami (Uradni list RS, št. 58/11, 40/12 – ZUJF in 90/12). Število ur za vsakega otroka s posebnimi potrebami se določi z odločbo o usmeritvi. Predlagana sprememba 43.a člena po novem določa, da minister, pristojen za šolstvo, določi le vrednost ure dodatne strokovne pomoči, namenjeni učni pomoči. 
Merila in kriterije za dodelitev dodatne strokovne pomoči za učence tujce (priseljence iz drugih držav) pa je minister, pristojen za šolstvo do sedaj določal v finančnih sklepih.

Predviden začetek uporabe novega pravilnika je 1. september 2017.

